Pedagog hadde eieroppgaver
Det slo tilsynet i Bydel Nordstrand hardt ned på og mente det gikk utover barnas pedagogiske veiledning. Marmorslottet familiebarnehage har fire avdelinger i private hjem og leiligheter på Lambertseter og Nordstrand. Da tilsynet kom på besøk i fjor høst var det én ambulerende pedagogisk leder på de totalt 28 barna.Etter kravene til familiebarnehager skulle hun bruke minst én time og et kvarter per barn, noe som ville si at hun hadde 2,5 timer igjen til andre ting. Likevel var det hun som hadde ansvaret å skaffe vikarer for assistenter, selv være vikar fram til vedkommende kom og kjøre ansettelsesprosesser.Dette er en «eieroppgave», slo tilsynet fast og skrev: «Det skal ikke under noen omstendigheter tas fra veiledningstiden.» - Slike forhold er alvorlige, særlig i familiebarnehager der pedagogtettheten er lav. Hun fikk ikke tid til å gjøre jobben sin slik hun skulle ved siden av de ekstraoppgavene hun var pålagt, sier teamleder Anita Evensen i bydel Nordstrand.Samtidig viser siste tilgjengelige ligning for eier av Marmorslottet, Monica Kristoffersen, at hun tok ut 1,3 millioner kroner i lønn i 2011. - Jeg har hatt jobben som styrer i ti år og stått på døgnet rundt, men var forhindret av personlige grunner i fjor høst. Vi ansatte en pedagog som også skulle ha noen styreroppgaver. Vi mente det var forsvarlig, men jeg tar det tilsynet sa på min kappe, sier Kristoffersen, som understreker at den aktuelle situasjonen kun varte i et par måneder.Kristoffersen har nå ansatt en styrer i full stilling og en ny pedagog som kun jobber som pedagog. - Lønnen min er derfor blitt atskillig lavere og blir trolig mellom 500 000 og 600 000 kroner framover, sier Kristoffersen.
Den pedagogiske lederen hadde ansvar for 28 barn, men måtte gjøre den millionlønnede eierens oppgaver i tillegg.